得東南書報亂後東都故居猶存而州北松檟亦無毀者
作者：晁公遡
朝代：宋

paragraphs: 旄頭光垂北風起，胡沙漫漫暗天地。
翠華清曉巡朔方，咸陽宮殿生荆杞。
胡兒解鞍留漢土，凝碧池頭日歌舞。
一朝忽棄洪河南，來歸輿圖丞相府。
當初亂離誰料此，南北中分指淮水。
天暌地隔十五年，不知中原復何似。
至今兵罷關泥開，始有北客中原來。
歷言王侯故第宅，瓦礫半在高臺摧。
最憐長楊與宣曲，樹木荒凉迷御宿。
上林苑廢花自開，輦路春回草還綠。
宮中千門萬戶空，獸扉凝塵生網蟲。
遺民相對向天泣，耳冷不聞長樂鐘。
外城白晝無人行，當道往往狐狸鳴。
天陰日暮聞鬼哭，萬家經亂今一存。
嗚呼上帝白玉京，繁華掃地令人驚。
此生復識太平象，不及百年終未能。
世人寧有金石堅，定恐不見全盛年。
出門恍惚忘南北，故國何在山連天。
豈意揚雄一區宅，城破蕭條尚如昔。
閉門風雨長蓬蒿，榱桷多年亦傾側。
戶牖尚带沙場塵，小兒猶學胡笳聲。
四鄰半已易新主，存者無復當時人。
城北凄凉九原路，往往停車不忍去。
幸無樵牧犯松柏，那有鮮卑護置墓。
春風冢木生蒼煙，北望拜泣還欣然。
向來艱難誰得免，獨我獲此真天憐。
君不見開成相國玉杯第，甘露變興巢亦毀。
又不見驪山築墳葬祖龍，牧兒盜入焚其中。
儒生慮遠無後憂，生居敝廬死山丘。
五世相傳蓋有道，中無所欲人何求。
邇來天涯倦爲客，角巾行卜東歸日。
里中耆舊今已無，忍聽鄰人更吹笛。